Document ID: 32009R1266

REGOLAMENT TAL-KUMMISSJONI (UE) Nru 1266/2009
tas-16 ta’ Diċembru 2009
li jadatta, għall-għaxar darba, ir-Regolament tal-Kunsill (KEE) Nru 3821/85 dwar apparat tar-reġistrazzjoni għat-trasport bit-triq għall-progress tekniku
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 3821/85 tal-20 ta’ Diċembru 1985 dwar apparat tar-reġistrazzjoni għat-trasport bit-triq (1), u partikolarment l-Artikolu 17(1) tiegħu,
Billi:
(1)
L-Artikolu 1 tar-Regolament (KEE) Nru 3821/85 jeħtieġ li l-apparat tar-reġistrazzjoni għat-trasport bit-triq għandu, fir-rigward ta’ kostruzzjoni, testijiet, installazzjoni u użu tiegħu, jaqbel mar-rekwiżiti tal-Annessi I, IB u II ta’ dak ir-Regolament.
(2)
L-Artikolu 5 tar-Regolament (KEE) Nru 3821/85 jistipula li Stat Membru għandu jagħti l-approvazzjoni tat-tip lil kull tip ta’ takografu diġitali li jaqbel mar-rekwiżiti li jinsabu fl-Anness IB tar-Regolament.
(3)
L-Artikolu 3 tar-Regolament (KEE) Nru 3821/85 jeħtieġ li l-apparat tar-registrazzjoni jkun installat u użat f’vetturi rilevanti rregistrati fi Stat Membru.
(4)
L-Anness IB tar-Regolament (KEE) Nru 3821/85 jistipula l-ispeċifikazzjonijiet tekniċi għall-kostruzzjoni, l-eżaminazzjoni, l-installazzjoni u l-ispezzjonar tat-takografu diġitali.
(5)
Sabiex it-takografu diġitali jittejjeb u jsir ta’ kwalità aħjar bil-ħsieb li jitnaqqsu l-piżijiet amministrattivi fuq l-industrija u li tkun żgurata informazzjoni sigura dwar il-ħin tas-sewqan u l-perjodi tal-mistrieħ kemm għall-operaturi tat-trasport kif ukoll għall-awtoritajiet nazzjonali tal-kontroll, jeħtieġ li l-Anness IB tar-Regolament (KEE) Nru 3821/85 ikun adattat għall-progress tekniku..
(6)
Dan ir-Regolament ma jwaqqafx lill-Istati Membri milli jagħtu l-approvazzjoni tat-tip lil apparat li huwa konformi mar-rekwiżiti stipulati minnu qabel id-data ta’ applikazzjoni tiegħu sabiex ikun jista’ jiġi kkummerċjalizzat b’mod rapidu apparat ta’ reġistrazzjoni aktar sigur. Dan ir-Regolament ma jwaqqafx lill-Istati Membri milli jagħtu l-approvazzjoni tat-tip lil softwer li jaġġorna t-takografi diġitali eżistenti biex dawn jilħqu r-rekwiżiti inklużi fir-Regolament.
(7)
Dan ir-Regolament ma jimponix is-sostituzzjoni ta’ takografu diġitali li għadu jaħdem u li kien installat qabel id-data tal-applikazzjoni tiegħu.
(8)
Il-manifatturi tat-takografi diġitali ddikkjaraw li kwalunkwe aċċess għal kwalunkwe dritt ta’ proprjetà intellettwali li jista’ jipprovdi faċilità essenzjali se jingħata lill-partijiet kollha b’kundizzjonijiet ġusti, raġonevoli u mhux diskriminatorji u skont termini reċiproċi.
(9)
Sabiex l-omologazzjoni bejn il-komponenti individwali li jkollhom l-approvazzjoni tat-tip tkun iffaċilitata, u sabiex ikun żgurat li l-manifatturi l-ġodda tal-apparat tar-reġistrazzjoni tat-takografi diġitali, jew tal-komponenti tagħhom, ma jkunux ostakolati milli jidħlu fis-suq, jeħtieġ li tkun stabbilita l-applikazzjoni ta’ standards internazzjonali għall-punti tekniċi ta’ kollegament bejn il-komponenti differenti.
(10)
L-għadd ta’ serraturi tal-kumpanija għandu jiżdied sabiex jgħin lill-operaturi u lill-intrapriżi tat-trasport jissodisfaw l-obbligi tagħhom skont id-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (2).
(11)
Għandu jkun integrat sett usa’ ta’ settijiet ta’ karattri fit-takografi diġitali sabiex ikun żġurat l-infurzar u l-kontroll xieraq tal-vetturi, kif ukoll biex ikunu identifikati sewwa s-sewwieqa.
(12)
Bħala appoġġ għall-industrija, il-manifatturi u l-korpijiet tal-kontroll biex ikunu jistgħu jidentifikaw il-manifatturi attwali li hemm fis-suq, kif ukoll sabiex ikunu kapaċi jiddistingwu l-pajjiżi u l-kodiċijiet rilevanti fuq il-bażi ta’ sinjali wżati fil-vetturi fit-traffiku internazzjonali, kif stipulati fil-Konvenzjoni tan-Nazzjonijiet Uniti dwar it-traffiku fit-toroq li saret fl-1968 fi Vjenna, għandhom jinżammu l-listi x-xierqa mil-laboratorju li jkollu l-kompetenza jwettaq it-testijiet tal-interoperabbiltà, u dawn il-listi għandhom ikunu disponibbli fuq sit pubbliku tal-internet.
(13)
Sabiex it-trasport fit-triq ikun megħjun lejn it-twettiq tal-obbligi legali tiegħu fil-ħżin ta’ informazzjoni rilevanti għall-finijiet ta’ infurzar, għandhom jiġu stabbiliti speċifikazzjonijiet tat-test komuni għall-karta tal-printout li tintuża meta tingħata l-approvazzjoni tat-tip.
(14)
Sabiex jitnaqqsu l-piżijiet amministrattivi, u b’hekk l-ispejjeż relatati, tal-operaturi u s-sewwieqa meta jużaw it-takografu diġitali, id-dispożizzjonijiet għall-installazzjoni, l-attivazzjoni, il-kalibrazzjoni u l-ispezzjoni tal-apparat għandhom ikunu ssimplifikati u mmirati speċifikament biss lejn dawk il-vetturi użati għal sewqan li jaqa’ fl-ambitu tar-regoli dwar is-sigħat tas-sewwieqa kif stipulati fir-Regolament (KE) Nru 561/2006 tal-Parlament Ewropew u tal-Kunsill tal-15 ta’ Marzu 2006 dwar l-armonizzazzjoni ta’ ċerta leġislazzjoni [leġiżlazzjoni] soċjali li għandha x’taqsam mat-trasport bit-triq (3).
(15)
Matul l-ispezzjonijiet perjodiċi jew f’okkażjonijiet oħra meta l-apparat tar-reġistrazzjoni jkun jeħtieġ li jiġi ċċekkjat, ikkalibrat, imsewwi jew spezzjonat, l-imħażen tax-xogħol għandhom jittestjaw l-apparat għall-preżenza, jew l-użu, ta’ strumenti ta’ manipulazzjoni u għandhom jagħmlu u jżommu reġistru ta’ avvenimenti bħal dawn, inklużi ta’ siġilli nieqsa jew miksura.
(16)
It-takografi diġitali tal-vetturi li jaqgħu fil-kategoriji M2, M3, N2 jew N3, kif iddefiniti fl-Anness II għad-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (4), biss għandhom jirreġistraw b’mod awtomatiku l-każijiet ta’ sewqan eċċessiv.
(17)
Wara r-rapport mogħti miċ-Ċentru Konġunt tar-Riċerka (ir-“Rapport dwar l-Attakki fuq is-Sigurtà tat-Takografu Diġitali u dwar ir-Riskju Assoċjat Mal-Introduzzjoni tal-Adapters biex ikunu mmuntati f’Vetturi Ħfief”), il-komunikazzjoni ta’ data elettronika bejn is-sors tal-moviment tal-vettura u s-sensorju tal-moviment għandha tkun protetta mit-tbagħbis, bħat-tbagħbis permezz tal-użu tal-kalamiti, u dik id-data dwar il-moviment tal-vettura għandha tkun ikkorroborata minn sorsi interni u esterni addizzjonali u indipendenti.
(18)
Huwa essenzjali għall-integrità u l-affidabbiltà tas-sigurtà tas-sistema tat-takografi diġitali li jkun żgurat li l-biljetti tat-takografi li jinħarġu lis-sewwieqa jkunu uniċi. Sabiex ikun vjetat li s-sewwieqa japplikaw jew ikunu fil-pussess ta’ aktar minn biljett validu wieħed, għandu jkun hemm l-iskambju elettroniku ta’ data bejn l-Istati Membri.
(19)
L-interface bejn il-magna u l-bniedem għad-dħul manwali tal-attivitajiet f’każijiet meta s-sewwieqa jkunu’l bogħod mill-vettura tagħhom u, matul dak il-perjodu, ma jkunux f’pożizzjoni li jirreġistraw l-attivitajiet tagħhom fuq il-biljett tas-sewqan tagħhom, għandu jkun issimplifikat u kkjarifikat.
(20)
Huwa ta’ għajnuna għas-sewwieqa li jkollhom tagħrif addizzjonali u mhux obbligatorju muri lilhom fuq l-iskrin tat-takografu diġitali, kif ukoll li t-twissijiet jitrażżnu meta l-vettura tkun qed tinstaq barra mill-ambitu tar-regoli biss.
(21)
Il-ħin meħud għat-tniżżil tad-data mill-apparat tar-reġistrazzjoni għandu jitnaqqas permezz ta’ titjib fl-interfaces tekniċi.
(22)
Sabiex tinżamm l-affidabbiltà tas-sistema fid-dawl tal-ħruġ mill-użu, fil-ġejjieni qrib, tal-mekkaniżmi tas-sigurtà wżati attwalment, huma meħtieġa miżuri ta’ kontinġenza biex tkun żgurata l-kontinwità tal-proċess tal-approvazzjoni tat-tip għall-apparat tat-takografi.
(23)
Sabiex ikun żgurat li, matul il-kontrolli mal-ġenb tat-triq, ikunu jistgħu jiġu ddeterminati x-xejriet tas-sewqan u r-reġistri “veri” tas-sewqan, il-kalkolu tal-ħin tas-sewqan u tal-ħin tal-perjodi tal-attività sal-eqreb minuta għandu jkun issimplifikat.
(24)
Il-miżuri pprovduti f’dan ir-Regolament huma skont l-opinjoni tal-Kumitat stabbilit bl-Artikolu 18 tar-Regolament (KEE) Nru 3821/85.
(25)
Għalhekk, ir-Regolament (KEE) Nru 3821/85 għandu jiġi emendat b’dan il-mod,
ADOTTAT DAN IR-REGOLAMENT:
Artikolu 1
L-Anness IB għar-Regolament (KEE) Nru 3821/85 għandu jiġi emendat kif stabbilit fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mill-1 ta’ Ottubru 2011. Madankollu, il-punti 3.1, 3.8, 3.9, 3.11, 3.20, 8.2, 9.2, 12.3, 12.4 u 13 tal-Anness għandhom japplikaw mill-1 ta’ Ottubru 2012 u l-punti 7.2, 7.3 u 7.5 għandhom japplikaw mid-data tad-dħul fis-seħħ.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Diċembru 2009

Labels: 7
1
8